IL-ĦDAX-IL PARLAMENT

Laqgħa Nru. 2

Il-Ħamis, 18 ta' Settembru 2008

Stampat fl-Uffiċċju tal-Iskrivan

Prezz €2.50

IL-ĦDAX-IL PARLAMENT

Laqgħa Nru. 2

Il-Ħamis, 18 ta' Settembru 2008

Il-Kumitat iltaqa' fil-Palazz, il-Belt Valletta, fid-9:35 a.m.

Il-Minuti tal-Laqgħa Nru. 001 li saret nhar it-Tnejn, 19 ta' Mejju, 2008 ġew konfermati.

MR SPEAKER (Onor. Louis Galea): Qabel nibdew irrid ngħid li għandna talba formali għal permess biex ikunu jistgħu jiġu ffilmjati l-ewwel ftit minuti ta' dan il-Kumitat.

TONIO BORG (Viċi Prim Ministru u Ministru tal-Affarijiet Barranin): Iva, jien kelli din it-talba mill-Oppożizzjoni u nista' ngħid li min-naħa tal-Gvern m'hemmx oġġezzjoni.

MR SPEAKER: Il-permess ingħata u tistgħu tiffilmjaw.

XOGĦOL TAL-KAMRA

MR SPEAKER: Issa nistieden lil-Leader of the House, il-Viċi Prim Ministru u Ministru tal-Affarijiet Barranin, l-Onor.

Tonio Borg biex jindirizza lill-Kumitat.

TONIO BORG: Sur President, malli niftħu l-Parlament, fid-29 ta' Settembru, se nibdew niddiskutu t-Tieni Qari tal-Abbozz ta' Liġi li jemenda l-Att dwar il-Portijiet Ħielsa.

Ma nafx kemm se nieħdu seduti imma naħseb li għandna żewġ seduti żgur fuq dan l-Abbozz ta' Liġi.

Kull sena konna nagħmlu dibattitu dwar il-kummerċ b'mod ġenerali, b'enfasi partikolari fuq is-small and medium-sized enterprises u kien jitpoġġa fuq il-Mejda tal-Kamra rapport li kien jiġi diskuss.

Għalhekk naħseb li matul dik il-ġimgħa li nibdew, sakemm ma neħduhiex kollha fuq l-Abbozz ta' Liġi li jemenda l-Att dwar il-Portijiet Ħielsa, se nibdew id-dibattitu fuq dan ir-rapport.

Jekk ikolli xi ħaġa oħra ninforma lill-Oppożizzjoni mill-ewwel.

JOE MIZZI: Għalkemm hawn din l-aġenda li semma l-Leader of the House, jien diġà tkellimt miegħu b'mod informali fuq il-kwestjoni tal-co-option.

Fil-fatt tkellimna bejnietna u għedna li nhar it-Tnejn se tkun seduta normali imma peress li l-Aġġornament huwa għan-naħa tal-Gvern, bil-permess tan-naħa tal-Gvern l-Aġġornament se tieħdu l-Oppożizzjoni.

Imbagħad it-Tlieta u l-Erbgħa tieħdu n-naħa tal-Gvern biex niġu skont il-proċedura.

Ir-raġuni hija li fl-Aġġornament tat-Tnejn jitkellem il-membru li se jirriżenja mill-Parlament.

Fil-fatt dan jagħti r-riżenja tiegħu dak il-ħin fl-Aġġornament.

Ovvjament dan il-Membru tela' bil-by-election.

Imbagħad, skont il-proċeduri, il-Leader of the House jagħmel mozzjoni għal co-option ta' Dr Joseph Muscat, u suppost din il-mozzjoni tieħu tlett ijiem biex titqiegħed fuq il-Mejda tal-Kamra ħalli tiġi diskussa.

Però bi ftehim taż-żewġ naħat din se tiġi diskussa l-Erbgħa, l-1 ta' Ottubru.

Jiġifieri fl-1 ta' Ottubru jkun hemm din il-mozzjoni fuq l-aġenda, wara l-ħin tal-mistoqsijiet titressaq il-mozzjoni u titqiegħed għall-vot.

Jien ma naħsibx li hemm għalfejn issir diskussjoni.

Imbagħad jieħu l-ġurament Dr Joseph Muscat u wara l-ġurament, bil-permess .… (Interruzzjonijiet) Ovvjament jekk mhux se titolbu division imma dak tarawh intom.

Imbagħad jagħmel ftit minuti diskors ta' ringrazzjament u minn hemmhekk imbagħad jinħatar bħala Kap tal-Oppożizzjoni.

Imma ovvjament għal din il-ħatra jrid imur għand il-President tar-Repubblika mhux fil-Parlament.

Jien tlabt lil-Leader of the House biex dik il-parti tas-seduta minn meta titressaq il-mozzjoni sakemm jieħu l-ġurament u jagħmel id-diskors tiegħu tiġi trasmessa diretta mis-Super One Television jew minn kulmin irid.

Jien tlabt dan il-permess, issa naraw ftit.

TONIO BORG: Ħalli nibdew bil-proċedura parlamentari.

Aħna ftehemna li l-Aġġornament li jmiss lin-naħa tal-Gvern ma jitteħidx min-naħa tal-Gvern nhar it-Tnejn, 29 ta' Settembru, imma jittieħed min-naħa tal-Oppożizzjoni għall-iskop li semma l-Onor.

Mizzi.

Imbagħad in-naħa tal-Gvern tieħu l-Aġġornament tat-Tlieta u tal-Erbgħa.

Miftehmin ukoll li Membru Parlamentari min-naħa tal-Oppożizzjoni li tela' bil-by-election, waqt l-Aġġornament se jippreżentalek ittra ta' riżenja mbagħad titħejja - se nħejjuha minn qabel - mozzjoni għal co-option ta' Dr Joseph Muscat bħala Membru Parlamentari.

Din il-mozzjoni li ma jkollhiex bżonn in-notice ta' tlett ijiem, titressaq għall-aġenda tal-Erbgħa, l-1 ta' Ottubru u tiġi diskussa first item on the agenda wara l-question time.

Inressaqha jien, nimmaġina, imbagħad wara li tgħaddi din il-mozzjoni jieħu l-ġurament Dr Joseph Muscat bħala Membru Parlamentari.

Il-ġurament tal-Kap tal-Oppożizzjoni m'għandniex x'naqsmu miegħu aħna.

Dik hija kwestjoni tal-President u tiftiehmu mal-Uffiċċju tal-President.

Ma nafx jekk id-data hux se tkun it-2 ta' Ottubru, araw intom.

JOE MIZZI: Wara li jieħu l-ġurament fl-1 ta' Ottubru u jagħmel id-diskors ta' ringrazzjament imur direttament għand il-President.

TONIO BORG: Nixtieq ngħid xi ħaġa dwar il-media.

Naf li din hija xi ħaġa speċjali għall-Oppożizzjoni, fejn xi ħadd li mhuwiex membru parlamentari se jsir mhux biss membru parlamentari imma Kap tal-Oppożizzjoni.

Jien ma noġġezzjonax għall-fatt li dik il-parti fejn wieħed li qed jieħu l-ġurament u li fl-istess ġurnata se jsir kemm deputat kif ukoll kap tal-oppożizzjoni tiġi reġistrata fuq il-media imma ma naħsibx li din għandha ssir diretta.

Almenu qatt ma saret u ma naħsibx li għandha ssir.

Issa jien għandi talba jekk dik il-parti meta lil Dr Joseph Muscat joqogħdu jistaqsuh ċerti mistoqsijiet qabel jidħol hawnhekk għandhiex issir diretta.

Nixtieq kieku nagħti risposta llejla fuqha però dik il-parti fejn isir it-teħid tal-ġurament ma naħsibx li għandha tkun diretta.

JOE MIZZI: Mela ħalli naraw kif nistgħu naslu fi ftehim.

Qatt ma kien hemm oġġezzjoni biex ikun hemm intervista diretta ma' xi ħadd fil-kurutur.

Fil-fatt jien stess kemm-il darba tajt permess lin-NET Television.

Allura m'għandux ikun hemm problema li nġibuh dirett dieħel u ħiereġ mill-kurutur.

TONIO BORG: M'għandux ikun hemm problema imma nikkonfermalek illejla.

JOE MIZZI: Irridu nitolbu wkoll il-permess għal meta jkun għand il-President imma dik hija xi ħaġa li rridu nitkellmuha mal-Uffiċċju tal-President.

Ejja naslu fi ftehim fuq kif se nimxu fil-Kamra.

Bil-permess tal-Kamra jiffilmjaw mill-ħin li titressaq il-mozzjoni sakemm jieħu l-ġurament u jagħmel żewġ minuti diskors.

Din ma jagħtuhiex diretta imma jkunu jistgħu jittrasmettuha wara.

Naħseb li nistgħu naslu għal dan il-kompromess.

MR SPEAKER: Jien se nħalli għall-ftehim bejn iż-żewġ naħat dwar kif l-aħjar li tirregolaw il-kwestjoni tal-mezzi ta' komunikazzjoni kemm dwar il-mozzjoni, kemm dwar il-ġurament kif ukoll dwar xi intervisti li jistgħu jsiru.

Naħseb li l-aħjar ħaġa tkun li din tiġi diskussa miż-żewġ naħat u ssibu l-aħjar ftehim.

Però għandi mistoqsija.

Jekk Dr Joseph Muscat se jieħu l-ġurament nhar l-Erbgħa, il-Parlament, bil-liġijiet li għandna, irid ikollu forma ta' dokument jew konferma li huwa rriżenja minn Membru tal-Parlament Ewropew.

Naħseb li jekk irridu nkunu f'pożizzjoni ta' ċertezza legali m'għandniex inħallu xi dubju, li hemm xi inkompatibilità bejn il-fatt li huwa Membru tal-Parlament Ewropew u li se jsir Membru tal-Parlament Malti.

Nixtieq li din tiċċarawha, jekk jogħġobkom.

TONIO BORG: Mr Speaker, niftakar li din konna ddiskutejnieha meta konna qegħdin infasslu l-liġi tal-Parlament Ewropew.

Ma naħsibx - għallinqas su due piedi għax qbadtni ftit fuqha din - li hemm problema għax min ikun deputat, kif tispiċċa minn deputat u x'jiskwalifikak milli tkun deputat huwa regolat mill-Kostituzzjoni.

Fil-Kostituzzjoni m'hemmx ir-raġuni li ma tibqax deputat għax tiġi elett fil-Parlament Ewropew.

Fil-Kostituzzjoni m'hemmx dan.

Li hemm huwa li jekk inti titla' fil-Parlament Ewropew - dik hija regolata mhux bil-Kostituzzjoni imma b'liġi ordinarja oħra - ma tistax iżżomm iż-żewġ pożizzjonijiet.

Jidhirli li fil-liġi tal-European Parliamentary Elections hemm - forsi din ta' min jiċċekkjaha u jivverifikaha – li jekk titla' mit-tnejn u ma tagħmel xejn u tħalli lil kulħadd fil-għama, inti titlef mhux is-siġġu parlamentari nazzjonali imma titlef is-siġġu parlamentari Ewropew.

Ara kieku kienet fil-Kostituzzjoni kienet tkun differenti.

Ma naħsibx li għandna diffikultà hemmhekk.

Se mai jekk hu ma jippreżentax ir-riżenja tal-Membru Parlamentari mill-Ewropa jiddekadi minn Membru Parlamentari tal-Ewropa però ma jiddekadix minn Membru Parlamentari Malti għax fil-Kostituzzjoni m'hemmx dik l-iskwalifika.

JOE MIZZI: Mr Speaker, m'għandux ikun hemm diffikultajiet apparti dak li qed jgħid il-Viċi Prim Ministru.

Min-naħa tagħna m'hemmx problemi.

MR SPEAKER: Ippermettuli ftit.

Ladarba hawnhekk ġabuli l-liġi nixtieq li jaraha ftit il-Viċi Prim Ministru ħalli niċċaraw daqsxejn dan il-punt.

TONIO BORG: Mr Speaker, quddiemi għandi subartiklu (2) ta' artiklu 19 tal-Kapitlu 467 tal-Liġijiet ta' Malta.

Niftakar li għalkemm ma kontx ressaqtha jien din il-liġi kont involut fiha, kont tkellimt fuqha u bilfors kellha ssir hekk.

Fil-fatt l-uffiċċju tal-membru parlamentari Ewropew huwa inkompatibbli ma' deputat tal-Kamra tad-Deputati għax fil-Kostituzzjoni tagħna m'hemmx l-iskwalifika li biex tkun deputat tal-Kamra tad-Deputati ta' Malta ma tistax tkun membru parlamentari Ewropew.

Allura kellna nagħmluha bil-maqlub, li jekk inti titla' fil-Parlament Malti u tibqa' membru parlamentari Ewropew inti tiġi skwalifikat bħala membru parlamentari tal-Ewropa mhux bħala membru parlamentari ta' Malta u allura ssir il-by-election tiegħek.

Issa l-liġi tgħidlek hekk:

MR SPEAKER: Kien importanti li din tkun iċċarata u recorded.

TONIO BORG: Jiġifieri m'hemmx dubju li se jkun hemm vakanza jew volontarja jew ex lege tas-siġġu ta' Dr Joseph Muscat fil-Parlament Ewropew.

JOE MIZZI: Fil-fatt diġà ħabbar li fil-25 ta' Settembru se jirriżenja.

Xi ħaġa oħra li rrid insemmi hija li trid issir mozzjoni dwar il-ħatriet fil-kumitati permanenti għax kien fadal xi ħaġa pendenti min-naħa tagħna.

Għalhekk ikun tajjeb li ngħid min se jkunu l-membri li se naħtru fuq il-kumitati biex meta nidħlu fil-Parlament inkunu nistgħu naħtruhom formalment.

Fil-Working Group 1 hemm l-Onor.

Gavin Gulia u l-Onor.

Joe Sammut u fil-Working Group 4 hemm l-Onor.

Charles Mangion bħala Chairman, l-Onor.

Helena Dalli u l-Onor.

Anġlu Farrugia u l-Onor.

Fis-Social Affairs Committee bħalissa hemm l-Onor.

Karl Chircop, li għalissa ħallejnieh hemmhekk, l-Onor.

Anġlu Farrugia u jien.

Fil-Consideration of Bills Committee konna għedna li se nagħmlu lill-Onor.

Josè Herrera b'mod permanenti imma għedna li għandu jkun hemm ieħor biex żgur ikun hemm xi ħadd.

(Interruzzjonijiet) Naf li mhux soltu jsir hekk imma se nsemmiha biex tkunu informati għax huwa tajjeb li wieħed ikun jaf.

Min-naħa tagħna – dan huwa understanding għalina bħala Oppożizzjoni - se jkun hemm b'mod permanenti l-Onor.

Jiġifieri xi ħadd minnhom se jkun hemm dejjem.

Imbagħad fis-CPA - għalkemm mhijiex xi ħaġa li kienet tiġi fil-Parlament biex nagħmlu mozzjoni imma fl-aħħar tal-leġiżlatura kienet daħlet il-prassi fejn kienu nħatru żewġ membri u għan-naħa tal-Gvern kien hemm l-Onor.

Jeffrey Pullicino – għan-naħa tagħna hemm jien u bħala sostitut hemm l-Onor.

TONIO BORG: Mr Speaker, dawn diġà kien ikkomunikahomli l-Whip u issa wieħed ilesti l-mozzjonijiet u ngħadduhom mingħajr avviż fl-ewwel seduta.

Però fuq id-Development Planning Committee għad m'hemm kostitwit xejn għax il-membri tal-Oppożizzjoni kienu qaluli biex jekk ma jimportax nistennew ftit peress li l-Onor.

Joseph Brincat ma telax fil-Parlament.

Peress li dan mhuwiex daqshekk urġenti kont għedt iva però issa jkun tajjeb li nikkostitwixxuh għax anke jekk ma jiltaqax għax ma nqala' xejn, imma jrid ikun hemmhekk.

Dan bħall-Privileges Committee; huwa importanti li jkun hemmhekk.

Jekk jista' jkun nhar it-Tnejn nikklerjaw din ukoll.

MR SPEAKER: Il-Leader of the House qed jgħid li se jġib il-mozzjoni fl-ewwel seduta imma jien naħseb li huwa viċin wisq.

JOE MIZZI: Le, ladarba jkun hemm ftehim ma jkunx hemm problema.

MR SPEAKER: Il-mozzjonijiet tridu tiktbuhom, tippreparawhom, eċċ.

JOE MIZZI: Bi ftehim ma jkunx hemm problema.

TONIO BORG: Min-naħa tagħna hemm l-Onor.

Joe Falzon fuq dan il-kumitat.

JOE MIZZI: Min-naħa tal-Gvern lesti, min-naħa tagħna mhux lesti u għalhekk m'hemmx problemi.

MR SPEAKER: Jien kont qed nara jekk hemmx diffikultà ta' żmien biex titlesta l-mozzjoni u titressaq.

JOE MIZZI: Le, anzi aħjar titressaq immedjament il-mozzjoni ħalli kemm jista' jkun il-kumitati jibdew jiffunzjonaw għax bħalissa qed naħdmu bis-sostituti.

MR SPEAKER: Mela s'issa tkellimna dwar ix-xogħol tal-Kamra, għallinqas għall-ġimgħa d-dieħla, fejn minbarra li se jkollna l-aġġornamenti u t-teħid tal-ġuramenti min-naħa ta' Dr Joseph Muscat biex ikun membru parlamentari, hemm l-Abbozz ta' Liġi li jemenda l-Att dwar il-Portijiet Ħielsa fi stadju tat-Tieni Qari.

Dan għadu se jibda?

MR SPEAKER: Il-Viċi Prim Ministru.

TONIO BORG: Mr Speaker, nixtieq ngħid lill-Onor.

Mizzi li bgħatna xi nies għall-Parliamentary Assembly tal-Kunsill tal-Ewropa imma hemm ukoll affarijiet uffiċjali oħrajn.

Nixtieq li jkollna konferma kemm jista' jkun kmieni jekk huwiex se jingħata l-pairing.

JOE MIZZI: Il-problema li kelli kienet li ma kontx naf l-aġenda u allura ma stajtx ngħid.

TONIO BORG: Pereżempju jien nixtieq inkun naf jekk hux se titolbu division fuq l-Abbozz ta' Liġi li jemenda l-Att dwar il-Portijiet Ħielsa ta' Malta.

Imbagħad hemm l-Abbozz ta' Liġi dwar il-kummerċ li qatt ma konna nieħdu vot fuqu.

Donnu jidher li għall-ewwel ġimgħa l-affarijiet huma ċari.

JOE MIZZI: Jien ġibt il-Minuti tal-grupp parlamentari miegħi apposta biex nara x'deċiżjonijiet ħadna fuq il-liġijiet għax b'hekk inkun naf fejn qiegħed.

Jien bilfors kelli nistenna li jkollna l-aġenda għax ma kontx naf x'inhi u waħda mill-kondizzjonijiet hija li jrid tkun hemm l-aġenda biex naraw l-affarijiet.

DAVID AGIUS: Id-diffikultajiet li se jkollna anke mal-Parlament huma l-biljetti tal-ajru u r-reservations.

Kemm-il darba ma nagħtux ċertu żmien lill-Parlament jew lill-Ministeri konċernati dawn jeħlu jew il-flus tar-reservation jew inkella jkun hemm kanċellazzjoni.

JOE MIZZI: Meta kont naf l-aġenda dejjem għedtilkom x'inhi l-pożizzjoni tagħna.

Issa li naf x'hemm fuq l-aġenda ngħidilkom il-pożizzjoni tagħna x'se tkun imma llum ma stajtx nieħu dik ir-responsabilità għax ma kontx naf x'hemm fuq l-aġenda.

Din hija prattika li ma jista' jaħrab minnha ħadd.

Jekk l-aġenda ma ġietx diskussa diġà fil-grupp parlamentari, nhar it-Tnejn żgur tiġi diskussa.

MR SPEAKER: Onor. Mizzi, jien nirrikkmanda li kemm jista' jkun dawn it-tip ta' risposti - naf li inti tagħmilha din il-ħaġa - tagħtihom mill-aktar fis possibbli.

JOE MIZZI: Mr Speaker, naċċertak li din żgur ħadd ma jista' jgħidli xejn fuqha għax dejjem għamiltha mill-ewwel.

Min jaf kif isir ix-xogħol tal-Kamra jaf li llum inutli tistaqsini għax la ma nafx l-aġenda ma nista' ngħid xejn u ma stajtx nikkummenta la ma kellix l-aġenda.

Issa li għandi l-aġenda, illum stess naħdem fuqha.

Il-grupp parlamentari għalhekk se nlaqqgħuh nhar it-Tnejn li ġej, biex ma nħallihx għat-Tnejn ta' wara u jilħaq jgħaddi ż-żmien.

Għaldaqstant jekk hemm xi ħaġa li ma ġietx diskussa, nhar it-Tnejn żgur li se tiġi diskussa u nkun naf fejn qiegħed.

Naċċertak li jien qed nimxi b'mod li intom tkunu tafu l-affarijiet mill-ewwel.

Jekk ma jkollokx aġenda ma tistax tieħu deċiżjoni.

AFFARIJIET OĦRA

MR SPEAKER: Jekk eżawrixxejna t-tieni item tal-aġenda, nixtieq li ngħaddu għat-tielet item għax hemm affarijiet oħrajn.

Naħseb li huwa utli li lill-Kumitat Permanenti dwar ix-Xogħol tal-Kamra ninformah li l-Kumitat Magħżul li twaqqaf fl-aħħar seduta tal-Parlament iltaqa' fil-25 ta' Lulju, fit-22 ta' Awwissu u fit-3 ta' Settembru.

Ippubblikajna wkoll avviżi pubbliċi bl-iskop li naraw min hu interessat li jattendi għal-laqgħa tal-konsultazzjoni li eventwalment il-Kumitat se jagħżel.

Barra minn hekk il-membri tal-Kumitat Magħżul bejniethom iddistribwixxew ċertu xogħol biex ikunu jistgħu jibdew jaħdmu fuqu.

Nipprevedi li d-data li ffissat ir-riżoluzzjoni għar-rapport twassalna biex ikollna rapport mhux finali, żgur, imma ta' xi progress li nkunu rreġistrajna fuq xi xogħol li nkunu għamilna.

M'hemmx dubju li d-data tal-31 ta' Ottubru ġiet iffissata biex inkunu nistgħu nagħtu rapport ta' progress.

Ħadd ma fehem li sa dakinhar il-kwestjonijiet li tipprefiġġi r-riżoluzzjoni kienu se jiġu diskussi jew inkella kien se jkun hemm xi rakkmandazzjonijiet.

Minħabba l-fatt li hemm proċess ta' konsultazzjoni pubblika li għadu lanqas beda, id-data li l-Kumitat ta għal dawk interessati f'din il-konsultazzjoni pubblika hija dik tal-24 ta' Settembru.

Dan ifisser li wara l-24 ta' Settembru nkunu nafu min għandu interess li jiġi għal dawn il-konsultazzjonijiet.

Ninforma wkoll li jien ktibt direttament lill-partiti politiċi, lill-unions, lill-korpi kostitwiti u lid-diversi għaqdiet tas-soċjetà ċivili.

Issa nistennew il-feedback biex kemm jista' jkun malajr nerġgħu niltaqgħu bħala Kumitat Magħżul biex inkunu nistgħu norganizzaw il-programm ta' konsultazzjonijiet pubbliċi.

Infakkar ukoll li hawn proposta biex nhar it-Tlieta, 30 ta' Settembru, il-Membri Parlamentari jieħdu sehem f'donazzjoni tad-demm.

L-Onor.

David Agius jista' jagħti xi dettalji fuq dan.

DAVID AGIUS: Mr Speaker, meta għamilnieha l-ewwel darba kienet suċċess u talbu li jerġgħu jagħmluha min-naħa tal-Blood Bank.

Il-problema kienet li ma jistgħux jagħmluha fil-mobile unit tagħhom għax qed jiġi refurbished u allura ridna nidħlu ġewwa fil-bini tal-Parlament.

Il-bieraħtlula ġejna hawnhekk, rajna l-postijiet u għażilna l-kamra l-oħra biex ikun hemm xi tnejn jew tliet couches.

MR SPEAKER: Fi x'ħin se tkun din?

DAVID AGIUS: Naħseb fis-6.00 p.m. jkun l-aħjar ħin.

(Interruzzjonijiet) Din il-kamra tintuża mit-tabib.

MR SPEAKER: Jien nissuġġerixxi li l-uffiċjali mediċi u n-nurses ikunu hawn għallinqas nofs siegħa qabel jiġifieri fil-5.30 p.m. għax jekk jien niddeċiedi li nagħti d-demm u jaċċettawni, ma nkunx nista' fis-6.00 p.m. peress li dak il-ħin irrid inkun fis-Sedja.

DAVID AGIUS: Mela nagħmluha fil-5.30 p.m.

MR SPEAKER: Irrid niġbed ukoll l-attenzjoni tal-Membri li nhar is-Sibt, 4 ta' Ottubru se jkun hawn edizzjoni oħra tan-Notte Bianca u l-Palazz se jinfetaħ bejn is-6.00 p.m. u 12.00 a.m. Din id-darba se jinfetaħ ukoll il-Ħadd bejn l-10.00 a.m. u s-1.00 p.m. Naturalment anke l-parti tal-Parlament se tkun miftuħa.

Il-Viċi Prim Ministru.

TONIO BORG: Mr Speaker, dan kien esperiment is-sena li għaddiet li rnexxa beyond expectations.

Dejjem għandna naħsbu kif intejbu s-sitwazzjoni ta' kif niftħu aktar il-Parlament għal min hu interessat.

Irrid ngħid li kulmin ġie wera interess kbir.

Jien kont sorpriż x'interess intwera u din inħadmet tajjeb ħafna.

Naħseb li għandna nsegwu l-istess proċedura bħall-aħħar darba, jiġifieri li kulmin irid jiġi jara dan il-palazz u dan il-Parlament jidħol min-naħa tal-iSpeaker, jgħaddi min-nofs il-Parlament u f'dak il-mument preferibbilment dejjem ikun hemm xi Membru wieħed min-naħa tal-Oppożizzjoni u ieħor min-naħa tal-Gvern jispjegalhom il-proċedura parlamentari kif issir, fejn joqgħod l-iSpeaker, fejn joqgħod il-Kap tal-Opożizzjoni, fejn joqgħod il-Prim Ministru eċċ. u anke jwieġeb għal xi domandi.

Jien ipparteċipajt għal nofs siegħa mal-Onor.

Carmelo Abela u nista' ngħid li l-ammont ta' mistoqsijiet serji li għamlu kien impressjonanti.

Naħseb li din l-attività għandna nagħmluha kemm jista' jkun informali u jekk xi ħadd ikun irid jieħu ritratt bit-tifel fuq l-iSpeaker's Chair, why not.

Ejja ma ngħidux li dan mhux suppost anzi jekk fil-ġranet li fadal nistgħu nivvintaw aktar metodi x'nistgħu nagħmlu jkun aħjar.

Pereżempju forsi nistgħu noħorġu xi pamphlet - veru issa qegħdin tard - li jispjega l-Parlament … (Interruzzjonijiet) Jekk jeżisti diġà wieħed jista' jqassmu.

Jien dan li nixtieq ngħid u naħseb li jkun apprezzat ħafna wkoll li jkun hawn int, Mr Speaker, għax ikun hawn min ikun irid jieħu xi ritratt u jistaqsik xi mistoqsijiet.

Nista' nassigurak - għallinqas dik kienet l-esperjenza tiegħi s-sena l-oħra - li kienet esperjenza tajba u waħda mill-ftit okkażjonijiet meta l-poplu jkun jaf x'inhu jiġri hawnhekk.

Jalla din il-ħaġa ma nillimitawhiex għal darba fis-sena biss.

Issa ma rridux nagħmluha darba fix-xahar, imma kemm jista' jkun dan il-Parlament għandu jkun miftuħ.

Naf li inti huwa għal qalbek ħafna dan is-suġġett u l-Parlament taż-Żgħażagħ, pereżempju, kien suċċess ukoll.

Għalhekk nappellaw biex kemm jista' jkun, ikun hawn Membri Parlamentari preżenti.

Mhux jiġi kulħadd f'daqqa imbagħad ma jkun hemm ħadd f'sigħat oħra.

MR SPEAKER: L-esperjenza tiegħi turi li l-whips iridu jiftiehmu min huma l-Membri Parlamentari taż-żewġ naħat li se jiġu.

Jekk mhux se toħolqu roster se nispiċċaw li ma jkun hawn ħadd.

JOE MIZZI: L-aħħar darba ma stajtx inkun preżenti imma min-naħa tiegħi din id-darba nista' nkun available.

Issa nitkellmu bejnietna biex naraw il-ħinijiet u nitqassmu.

MR SPEAKER: Il-whips se jitkellmu u se nsegwi magħkom permezz tal-Iskrivan tal-Kamra biex ikolli l-lista tal-Membri Parlamentari ħalli nkopru l-ħinijiet.

JOE MIZZI: Is-Sibt minn x'ħin?

TONIO BORG: Is-Sibt mis-6.00 p.m. sa 12.00 a.m.

JOE MIZZI: Is-Sibt nagħmel tliet sigħat jew erba' sigħat żgur.

Imbagħad niftiehmu.

MR SPEAKER: Għandi suġġett ieħor li dwaru nixtieq nisma' ftit opinjonijiet.

Dan jolqot lill-Membri Parlamentari għax huwa dwar il-bar tal-Kamra.

DAVID AGIUS: Qabel ma nibdew nitkellmu dwar il-bar tal-Kamra nixtieq nistaqsi jekk il-Membri tal-Parlament hux se jkollhom xi sessjoni partikolari għalihom fis-Select Committee jew ikunux jistgħu jressqu l-proposti tagħhom flimkien mal-pubbliku.

MR SPEAKER: Irridu niddeċiedu aħna bħala Kumitat Magħżul.

Inkunu lesti nisimgħu kemm deputati individwalment kif ukoll bħala gruppi.

JOE MIZZI: Il-proposti jistgħu jgħadduhom lill-partiti tagħhom għax dawn jiġu diskussi fil-gruppi tagħhom.

Jekk hemm xi ħadd individwali li jrid iressaq il-proposti tiegħu barra mill-grupp għandu jkollu l-faċilità li jagħmel dan.

MR SPEAKER: Mela għandna sitwazzjoni fejn minn meta fetaħ dan il-Parlament 'l hawn il-bar kien magħluq u baqa' magħluq.

Issa meta eżaminajt l-istorja ta' x'ġara f'dan il-bar sibt fl-aħħar 40 sena kien hawn xi okkażjonijiet fejn qisu kien ingħata b'direct order.

L-ewwel darba kien ingħata lill-Café Premier u l-arranġament kien li l-Uffiċċju tal-Parlament jagħti ħlas lil xi ħaddiema li l-kuntrattur ikun irid iġib.

Kien hemm okkażjonijiet fejn kienu ħaduh f'idejhom il-membri tal-Armata però l-Parlament ried jixtri l-affarijiet, jgħaddihom below the line account u jbigħ minn hemmhekk.

Imbagħad kellna okkażjonijiet oħra fejn il-messaġġiera tal-Parlament kienu ġew inkarigati biex jieħdu ħsieb il-bar però kienu responsabbli minn kollox huma.

F'okkażjoni oħra l-istess messaġġiera baqgħu jiġġestixxu l-bar però l-affarijiet kienu jinxtraw mill-Uffiċċju tal-Parlament u l-qligħ kien jgħaddi għand dan l-Uffiċċju bil-komplikazzjonijiet li seta' kien hemm.

Erġajna pprovajna fl-1998 sal-2003 lill-kumpannija Camilleri and Sons.

Hawnhekk il-Gvern kien iħallas, permezz tal-Uffiċċju tal-Iskrivan tal-Kamra, Lm20 kull seduta biex jagħmel tajjeb għas-salarji taż-żewġ impjegati, imbagħad kien ingħata lill-ex-impjegat tal-Parlament, is-Sur Toni Briffa li kien jitħallas Lm12 għal kull seduta.

Dan kien jieħu ħsieb kollox hu bil-profitt ikun għalih ukoll, u sa meta għalaqna fi Frar 2008 kompla jieħu ħsiebu dan is-Sur Toni Briffa bi Lm15 kull seduta tas-servizz li kien jagħti.

Dan kien responsabbli hu, kien iġib id-drinks hu, kien iġib l-affarijiet l-oħra hu, u jekk kien ikun hemm xi qligħ kien iżommu hu.

Qabel ma waqafna għas-sajf kelli diversi talbiet li l-Membri Parlamentari xtaqu li jkollhom dan il-bar jiffunzjona.

Ma nafx kif taħsbu l-aħjar li għandna niġġestixxuh.

Pereżempju affarijiet li jokkorruli huma jekk nistgħux insibu xi impjegati tal-Gvern li jieħdu ħsieb huma.

DAVID AGIUS: Dan il-bar huwa tal-Membri Parlamentari jew ta' min jiġi hawnhekk biex jistenna lil xi Membru Parlamentari?

TONIO BORG: Nistgħu niktbu ktieb dwaru għax iqumu dawn il-mistoqsijiet li għadu kemm għamel l-Onor.

Naħseb li fil-mument li nagħmluh għall-Membri Parlamentari biss inkunu qed nikkundannawh li jagħlaq, għax apparti li mhux il-Membri kollha jkunu hawn fl-istess ħin ħlief għad-Division, ma jkunx vijabbli sakemm ma rridux nissussidjawh mill-erarju pubbliku biex ikun bar għal 65 ruħ biss.

Inwaħħlu kemm inwaħħlu avviżi naħseb li dan huwa bar għal kulmin jinzerta jkun fil-Parlament.

Issa li ġġib ruħek tajjeb dik għandha tkun parti mid-dixxiplina.

Forsi xi darba ngħidu li jkun miftuħ għal kulħadd imma jkun hemm section għad-Deputati biss għax ġieli wieħed ikun irid jgħid kelma u ma jkunx jista'.

Però jekk nirrestrinġuh għad-Deputati biss inkunu qed nikkundannawh aktar għax is-sitwazzjoni diġà hija diffiċli.

U tinduna kemm is-sitwazzjoni hija diffiċli, għax dan huwa wieħed mill-ftit bars fejn minflok iħallas il-barman inħallsuh aħna.

F'postijiet oħrajn, f'każini, eċċ. iħallas il-barman mhux tħallas int. Però għax nafu li s-sitwazzjoni hi dik li hi hemm dawn il-kondizzjonijiet li nagħtuh Lm15 kull seduta plus li l-qligħ imur għalih.

Naħseb li din hija l-aħjar sistema jekk insibu lil xi ħadd li lest li jidħol għaliha għax jekk nagħmlu xi restrizzjonijiet wisq nibża' li magħluq hu bħalissa u magħluq se jibqa' fil-futur.

Però tajjeb li jkun hawn xi ħaġa hawnhekk.

L-ewwel nett hawnhekk jiġu kostitwenti u jiġu nies anke minn Għawdex jiġifieri li tieħu kikkra kafe' jew xi ħaġa oħra naħseb li hija tajba.

Hemm ukoll l-aspett ta' socialising.

Pereżempju minjaf kemm-il darba nara grupp ta' Deputati hemmhekk li jkunu qed jieħdu flixkun birra u niddeċiedi li nidħol magħhom.

Jiġfieri għandu dak l-aspett li f'partijiet oħra tal-Parlament ma tistax tagħmel ħaġa bħal din.

MR SPEAKER: L-Onor.

Joe Mizzi.

JOE MIZZI: Jien ukoll għaddejt minn esperjenza u naf x'jiġri fil-bar tal-Parlament.

Hemm il-pożittiv u hemm in-negattiv.

Nista' ngħid li ġieli jkun hemm ċerti nies ta' ċertu kalibru u bħal donnu jikkapparraw il-bar u dan mhuwiex sewwa.

Dawn jaħsbu li jistgħu jagħmlu li jridu u l-Membri Parlamentari ma jistgħux jitkellmu bil-libertà man-nies għax dawn joqogħdulek hemm ġew u ma jiċċaqalqux.

Mhux hekk l-affarijiet.

Irid ikun hemm il-kontrolli.

Ħalli jidħlu n-nies ma' Membru Parlamentari imma jrid ikun hemm Membru Parlamentari mhux kull min irid jaqbad u jidħol hemmhekk.

Fil-fatt minn mindu rajt dawn l-affarijiet ma dħaltx aktar u ili s-snin ma nidħol hemmhekk.

Jien qed ngħid għaż-żewġ naħat għax anke meta kont Ministru kellna ħafna problemi.

Veru li jekk ma jkunx miftuħ għal kulħadd mhux se jirnexxi, ħalli ngħiduha kif inhi, però ma jistax ikun li kulmin irid jista' jaqbad u jidħol hemmhekk iparla u jispiċċa jagħmel il-ġranet hemmhekk.

Hemm nies minn dawn.

Ma jistax ikun dawn l-affarijiet.

Irridu nikkontrollaw.

Naqbel li l-bar ikun miftuħ u nsibu lil xi ħadd li jieħu xi ħaġa u jieħu ħsiebu hu, mela le.

Imma xi ħadd irid ikun responsabbli biex jikkontrolla lin-nies.

Ma jistax ikun li ċerti nies jidħlu liberament qisu l-bar huwa tagħhom u qisu għandhom dritt aktar mill-membri parlamentari.

Nista' ngħid li jkun hemm ċerti nies miż-żewġ naħat b'ċertu karattru li ma jogħġobnix u mhux se noqgħod indur mal-lewża.

Dak li qed idejjaqni.

TONIO BORG: L-ideali hu li jkun hemm żewġt ikmamar li f'waħda minnhom joqgħod kull min jiġi hawnhekk u l-oħra tkun riżervata għall-Membri Parlamentari biss.

Però ma nafx bir-restrizzjonijiet kbar li diġà għandna f'dan il-bini nistgħux nagħmlu din il-ħaġa.

Bħalissa peress li naqsu l-Ministri suppost li hawn aktar kmamar available.

Din kieku tkun l-aħjar soluzzjoni.

JOE MIZZI: Ma nafx kemm hawn kmamar available għax għal xi raġuni għandi kamra nieqsa minħabba li ċ-chairman tal-Public Accounts Committee qed jokkupa kamra li hija tal-Oppożizzjoni.

(Interruzzjonijiet) Le, bir-rispett kollu, din hija parti minnha.

Dik jien iffirmajtilkom għaliha għax intom dawwartuha hekk bla ma għedtu lili.

MR SPEAKER: L-Onor.

DAVID AGIUS: L-idea tal-Ministru Borg li jkollna żewġt ikmamar tkun possibbli jekk kemm-il darba l-kamra li bħalissa hija tal-grupp parlamentari tal-Gvern inċeduha - ovvjament irridu x'imkien ieħor, tgħidulix fejn għax ma ħsibtx fuq dan - għax it is interlinked.

Din hija kamra erba' passi 'l bogħod u jekk niftħu bieb għaliha tkun għall-Membri Parlamentari biss.

Però rridu x'imkien ieħor tal-istess daqs jew viċin.

Issa forsi naħsbu fuq xi post ieħor.

MR SPEAKER: L-ispazju fiżiku li huwa allokat għall-Parlament hu li hu u nafu x'inhuma d-diffikultajiet.

Hija ftit pio desiderio li tgħid titlaq minn din il-kamra tal-grupp parlamentari tal-Gvern biex tmur f'oħra għax tispiċċa ma ssibx.

Dwar l-ewwel punt dwar min jista' jidħol fil-bar u min ma jistax naħseb li għandna nadottaw il-prinċipju li jekk jirnexxielna nsolvu l-problema li jkollna l-bar miftuħ, dan għandu jkun miftuħ għall-Membri Parlamentari u l-mistednin tagħhom.

Issa meta ngħidu "l-mistednin tagħhom" qisna qegħdin nistabbilixxu regola li jekk ikun hemm xi ħadd fil-bar li forsi xi Membru Parlamentari jidhirlu li mhuwiex idoneu li jkun hemmhekk allura wieħed dejjem jista' japplika l-prinċipju li jara ta' min hu l-mistieden.

Jekk dan ma jkun mistieden ta' ħadd wieħed jitolbu biex ma jibqax hemmhekk.

JOE MIZZI: Kif diġà għedt, għal snin sħaħ ma dħaltx fil-bar u r-raġuni kienet li jkun hemm nies irresponsabbli.

Nerġa' ngħid li jien favur li l-bar ikun miftuħ imma favur li jkun hemm xi ħadd li jkun responsabbli min-nies li jidħlu.

MR SPEAKER: Naqblu li din il-persuna responsabbli ġeneralment tkun Membru Parlamentari li miegħu jkun ġie mistieden?

JOE MIZZI: Ma jistax ikun li wieħed jgħid li mhu qiegħed ma' ħadd.

MR SPEAKER: Jekk xi ħadd ikun irid imur fil-bar irid iġib permess tal-patroċinju ta' xi Membru Parlamentari.

TONIO BORG: Nassumi li x-xufiera huma l-mistednin tal-Ministri.

JOE MIZZI: Bir-rispett kollu, hemm soluzzjoni.

Kull min jidħol f'dan il-bini jrid ikollu t-tag, kemm jekk ikun mistieden, kemm jekk ikun xufier ta' Ministru kif ukoll jekk ikun konsulent.

Issa ovvjament Membru Parlamentari jew inkella l-mara jew ir-raġel ta' Membru Parlamentari m'għandux bżonn ikollu tag.

(Interruzzjonijiet) Kien hemm il-kontroll tat-tag u kien waqa' kollox.

Xi ħaġa li kont għamilt jien kienet li fuq it-tag kien ikun hemm min hu l-Membru Parlamentari responsabbli għal dak li jkun daħal hawnhekk għax inkella ma jkollokx kontroll.

DAVID AGIUS: Naqbel miegħek, Onor. Mizzi.

Però huwa importanti li ladarba jkollok it-tag u tagħtiha lit-tali, dan wara li jinżel irid jirritornaha.

U rridu naraw li jkun irritornaha għax inkella jerġa' jiġik l-għada u juża l-istess tag.

MR SPEAKER: Ħalli nirreġistraw progress.

Jiġifieri jekk se nipproċedu fuqha u jirnexxielna, il-prinċipju hu għall-Membri Parlamentari u l-mistednin tagħhom.

Nies oħrajn irid ikollhom identità maħruġa apposta biex ikunu jistgħu jagħmlu użu mill-bar.

Issa se nagħmel il-mistoqsija l-oħra.

Evidentement minħabba li l-kwantità ta' kummerċ li jirrendi l-bar mhijiex vijabbli, naħseb li jrid jiġi sussidjat.

Qabel kien hemm il-proċedura li l-bar irid jiġi sussidjat billi jew xi ħadd li huwa diġà impjegat tal-Gvern jew ħaddiem fl-Armata jingħata ċertu ħlas, jew inkella, bħalma kien il-każ tas-Sur Toni Briffa - forsi nistgħu nerġgħu nkellmu lilu – li kien jingħata ħlas għal kull seduta.

JOE MIZZI: Jien naqbel li nagħtu sussidju però naqbel li din tkun miftuħa għal min irid u mhux naqbdu u npoġġu persuna aħna.

Ovvjament naraw min hu interessat u min għandu karattru tajjeb eċċ. imma din għandha tkun miftuħa għal kulħadd.

MR SPEAKER: Inti qed tgħid li toħroġ sejħa fil-Gazzetta tal-Gvern u tara min hu interessat.

JOE MIZZI: Mhux fil-Gazzetta tal-Gvern.

(Interruzzjonijiet) Iva, agħmel ex-impjegat ma jimpurtax u dan jingħata preferenza, mhux problema, imma ejja nagħmlu l-affarijiet b'mod li nagħtu ċans lil kulħadd.

(Interruzzjonijiet) Le, imbagħad ngħidlek x'inhi r-raġuni.

(Interruzzjonijiet) Għandek dritt li ma tagħżilhomx.

Ma jfissirx li għandek taċċettahom bilfors.

Kien hemm nies li kienu jaħdmu ma' kumpanija - mhux impjegati t'hawnhekk – li jafu x-xogħol sew.

Allura lil dawk taqtagħhom barra u ma tagħtihomx dritt?

MR SPEAKER: Jiġifieri qed jiġi suġġerit li jkun hawn avviż li joħroġ fil-qasam tas-settur pubbliku u mhux fil-qasam tas-servizz pubbliku.

Dan ifisser li xi ħadd mill-Enemalta jista' japplika.

JOE MIZZI: Jien qed ngħid għal kulħadd.

MR SPEAKER: Qed tgħid li ma tirrestrinġihiex għas-settur pubbliku.

JOE MIZZI: Meta niġu biex nagħżlu nieħdu ċerti konsiderazzjonijiet imma nħalluha għal kull min jixtieq imbagħad niddeċiedu aħna, però ma naqtgħux barra lil ħaddieħor li mhuwiex impjegat mal-Gvern.

Naf nies li kienu jaħdmu ma' dak il-kuntrattur li kien jagħti s-servizz hawnhekk u qed nirriferi għal C. Camilleri & Sons.

Allura lil dawk ma tagħtihomx iċ-ċans?

Dawk għamlu xogħol sew.

DAVID AGIUS: Ħalli nagħmel punt ieħor relatat ma' dan għax ovvjament dan huwa relatat ma' xi tbigħ u b'kemm tbigħ.

Jekk se tissussidja tista' tgħid li flixkun Pepsi .… (Interruzzjonijiet) Imma jekk se ġġib wieħed barrani biex jagħmilek il-qligħ il-konċett se jkun kompletament differenti.

MR SPEAKER: Noqogħdu attenti għax jista' jkun li qed nidħlu f'qasam li mhuwiex strettament tal-Kumitat.

Dawn l-affarijiet dejjem kienu regolati mill-Uffiċċju tal-Clerk of the House u kien hu li kien responsabbli biex jinforza l-kondizzjonijiet li kien hemm tat-tender, għax għalkemm ma kienx ingħata b'tender kien hemm kondizzjonijiet ta' x'jista' jbigħ, x'ma jistax ibigħ, xi prezzijiet irid jagħmel, insurance, eċċ. Dan il-Kumitat m'għandux jidħol responsabbli hu biex joqgħod jinforza dawn l-affarijiet on a day-to-day basis.

Jien qed niġi ggwidat minn hawnhekk li għandu jsir avviż pubbliku biex naraw min hu interessat.

Hawnhekk stabbilixxejna tliet affarijiet.

L-ewwel li wieħed jipprova jsolvi l-problema ħalli jinfetaħ dan il-bar, għax dan kollu li qed ngħidu ma jfissirx li se naslu.

It-tieni, li jekk jirnexxielna, il-prinċipju hu li jkun għal Membri Parlamentari u għall-mistednin tagħhom u għandu jkun hemm sistema ta' identifikazzjoni ta' impjegati oħrajn, u t-tielet, li l-persuna li se tiġġestih tkun magħżula wara applikazzjonijiet miftuħa għall-pubbliku.

Però huwa l-Clerk of the House li jieħu ħsieb dawn l-affarijiet.

Hawn xi punt ieħor li tixtiequ tqanqlu?

(Onor. Membri: No) Allura l-Kumitat huwa aġġornat.

Fl-10.25 a.m. il-Kumitat aġġorna.


IL-ĦDAX-IL PARLAMENT

KUMITAT PERMANENTI DWAR IX-XOGĦOL TAL-KAMRA

LAQGĦA NRU.

Il-Ħamis, 18 ta' Settembru 2008

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fid-9.35 a.m.

PREŻENTI

Il-Viċi Prim Ministru u Ministru tal-Affarijiet Barranin, l-Onor David Agius u l-Onor Joe Mizzi.

SKUŻAT

L-Onor Frederick Azzopardi kien imsiefer fuq xogħol parlamentari.

Il-Minuti tal-laqgħa Numru 1 li saret fid-19 ta' Mejju, 2008 kienu konfermati.

Mr Speaker informa lill-Kumitat li kellu talba sabiex One TV jiffilmja l-ewwel ftit minuti tal-laqgħa.

Il-permess ingħata.

Xogħol tal-Kamra

Il-Viċi Prim Ministru u Ministru tal-Affarjiet Barranin informa lill-Kumitat li wara l-vaganzi tas-sajf il-Parlament kellu jibda jiddiskuti fi stadju ta' Tieni Qari l-Abbozz ta' Liġi li jemenda l-Att dwar il-Portijiet Ħielsa – Abbozz Numru 8 – u wara jibda dibattitu dwar il-kummerċ b'mod ġenerali, b'enfasi partikolari fuq intrapriżi żgħar u medja.

Il-Kumitat iddiskuta r-riżenja ta' membru mill-Oppożizzjoni u l-co-option ta' Dr. Joseph Muscat fil-Parlament.

Intlaħaq ftehim li l-ħin ta' l-aġġornament ta' nhar it-Tnejn, 29 ta' Settembru 2008 jittieħed mill-Oppożizzjoni waqt li dak tat-Tlieta, 30 ta' Settembru u dak ta' l-Erbgħa, 1 ta' Ottubru, jittieħed mill-Gvern.

L-Onor Joe Mizzi informa lill-Kumitat li waqt il-ħin ta' l-aġġornament tat-Tnejn, 29 ta' Settembru, membru mill-Oppożizzjoni li tela' bil-casual elections f'April 2008, kien se jagħti ittra ta' riżenja lil Mr Speaker.

Il-Kumitat qabel li l-mozzjoni ta' co-option ta' Dr. Joseph Muscat tidher fuq l-aġenda tal-Parlament ta' nhar l-Erbgħa, 1 ta' Ottubru 2008 u dakinhar stess, Dr Joseph Muscat jieħu l-ġurament ta' lealtà.

Għar-rigward is-seduta ta' Erbgħa, 1 ta' Ottubru, l-Onor Joe Mizzi talab li dik il-parti tas-seduta minn meta titressaq il-mozzjoni ta' co-option ta' Dr. Joseph Muscat, flimkien mat-teħid tal-ġurament u d-diskors qasir ta' ringrazzjament minn Dr. Joseph Muscat, tiġi trasmessa dirett minn One TV.

It-talba ta' l-Onor Joe Mizzi ma ntlaqatx, però ntlaħaq ftehim li dik il-parti tas-seduta tiġi ffilmjata u mxandra aktar tard fuq it-televiżjoni.

L-Onor Joe Mizzi informa lill-Kumitat li Dr. Joseph Muscat kellu jirriżenja mill-Parlament Ewropew fil-25 ta' Settembru 2008.

Għar-rigward il-Kumitati Permanenti tal-Kamra, l-Onor Joe Mizzi informa lill-Kumitat bit-tibdil ta' membri fil-kumitati permanenti skond kif jidher hawn taħt:

fil-Kumitat Permanenti għall-Affarjiet Barranin u Ewropej, l-Onor Luciano Busuttil u l-Onor Marie Louise Coleiro Preca jissostitwixxu lill-Onor Evarist Bartolo u lill-Onor José Herrera;

fil-Kumitat Permanenti dwar il-Kontijiet Pubbliċi, l-Onor Alfred Sant jissostitwixxi lill-Onor Chris Agius;

fil-Kumitat Permanenti dwar il-Privileġġi, l-Onor Owen Bonnici jissostitwixxi lill-Onor Joseph Sammut;

fil-Kumitat Permanenti dwar l-Affarjiet Soċjali, l-Onor Justyne Caruana tissostitwixxi lill-Onor Marie Louise Coleiro Preca;

fil-Kumitat Permanenti dwar ix-Xogħol tal-Kamra, l-Onor Anġlu Farrugia jissostitwixxi lill-Onor Charles Mangion; u

fil-Kumitat tal-Kontijiet dwar l-Uffiċċju Nazzjonali tal-Verifika, l-Onor Chris Agius jissostitwixxi lill-Onor Joseph Sammut.

Għar-rigward il-membri fil-gruppi ta' ħidma fi ħdan il-Kumitat Permanenti dwar l-Affarijiet Barranin u Ewropej, l-Onor Joe Mizzi informa lill-Kumitat li:

fil-Grupp ta' Ħidma I ġew nominati l-Onor George Vella u l-Onor Luciano Busuttil;

fil-Grupp ta' Ħidma II ġew nominati l-Onor Gavin Gulia u l-Onor Roderick Galdes;

fil-Grupp ta' Ħidma III ġew nominati l-Onor Noel Farrugia u l-Onor Joseph Sammut; u

fil-Grupp ta' Ħidma IV ġew nominati l-Onor Evarist Bartolo u l-Onor Chris Agius.

L-Onor Joe Mizzi qal ukoll li l-membri permanenti fuq il-Kumitat għall-Konsiderazzjoni ta' Abbozzi ta' Liġi huma l-Onor José Herrera u l-Onor Owen Bonnici; waqt li l-membri fid-delegazzjoni tal-Commonwealth Parliamentary Association huma l-Onor Joe Mizzi u l-Onor Joseph Sammut bħala membru sostitut.

Affarijiet oħra

Mr Speaker informa lill-Kumitat:-

dwar il-ħidma tal-Kumitat Magħżul tal-Kamra mwaqqaf permezz ta' riżoluzzjoni parlamentari mgħoddija fis-seduta tas-16 ta' Lulju 2008;

dwar l-inizjattiva li Membri Parlamentari jagħtu d-demm.

Il-Membri Parlamentari setgħu jagħtu d-demm nhar it-Tlieta, 30 ta' Settembru mill-5.30 pm 'il quddiem fil-kmamar tal-Kumitati; u

dwar in-Notte Bianca li din is-sena kienet se tinżamm nhar is-Sibt, 4 ta' Ottubru u l-Ħadd, 5 ta' Ottubru.

Il-ftehim kien li s-Sibt, 4 ta' Ottubru, il-Parlament jinfetaħ bejn is-6.00 pm u nofsilejl u bejn l-10.00 am u s-1.00 pm nhar il-Ħadd, 5 ta' Ottubru.

Il-Kumitat qabel li bħas-sena l-oħra, il-Membri Parlamentari jipparteċipaw matul il-ħin li l-Parlament ikun miftuħ għall-pubbliku.

Mr Speaker tkellem dwar is-servizz tal-bar fil-Parlament u ta rendikont ta' kif kien tmexxa matul dawn l-aħħar erbgħin sena.

Il-Kumitat qabel li jinħareġ avviż biex ikun jista' japplika kulmin hu interessat li jmexxi l-bar.

Il-Kumitat qabel li kulmin ikun fil-Parlament waqt seduta parlamentari għandu jilbes identification tag li turi l-isem tal-persuna flimkien ma' l-isem ta' min ikun tah il-permess li jidħol fil-Parlament.

Fl-10.25 am il-Kumitat aġġorna.

AĠENT SKRIVAN TAL-KAMRA

Proceedings, agenda, minutes and transcripts of the parliamentary committees docx


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 4

It-Tnejn, 6 ta' Ottubru 2008 fis-6.30 p.m.

L-Onor.

Michael Frendo, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar it-Tnejn, 6 ta' Ottubru 2008 fis-6.30 p.m fil-Kamra tal-Kumitati fil-Palazz il-Belt b'din l-aġenda:-

Laqgħa ma' delegazzjoni mill-Parlament tal-Federazzjoni Russa immexxija minn Liudmila Narusova, President tal-Kummissjoni tal-Parlament Federali għall-Politika dwar l-Informazzjoni; u

Affarijiet oħrajn.


IL-ĦDAX-IL PARLAMENT

LAQGĦA NRU.

It-Tnejn, 6 ta' Ottubru 2008.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-6.35 p.m.

L-Onor Michael Frendo, President tal-Kumitat, ippresieda.

Assenti: Il-Viċi Prim Ministru u Ministru ta' l-Affarijiet Barranin, l-Onor Leo Brincat u l-Onor George Vella.

Il-Minuti tal-laqgħa Nru. 3 li saret fid-9 ta' Settembru 2008 kienu konfermati.

PREŻENTAZZJONI TA' KARTI

Il-President tal-Kumitat ippreżenta lill-Kumitat:

Dokument 142 Riżoluzzjoni leġiżlattiva tal-Parlament Ewropew tat-2 ta' Settembru 2008 dwar il-proposta għal deċiżjoni tal-Kunsill u tal-Kummissjoni dwar il-konklużjoni tal-Protokoll għall-Ftehim ta' Partenarjat u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda u r-Repubblika ta' l-Użbekistan min-naħa l-oħra, biex titqies l-adeżjoni tar-Repubblika tal-Bulgarija u tar-Rumanija ma' l-Unjoni Ewropea (COM(2007)0117 – C6-0213/2008 – 2007/0044(CNS)) P6_TA-PROV(2008)0373;

Dokument 143 Riżoluzzjoni leġiżlattiva tal-Parlament Ewropew tat-2 ta' Settembru 2008 dwar il-proposta għal deċiżjoni tal-Kunsill u tal-Kummissjoni dwar il-konklużjoni tal-Protokoll għall-Ftehim ta' Partenarjat u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika Kirgiża, min-naħa l-oħra, sabiex titqies l-adeżjoni tar-Repubblika tal-Bulgarija u tar-Rumanija fl-Unjoni Ewropea (COM(2007)0133 – C6-0228/2008 – 2007/0047(CNS)) P6_TA-PROV(2008)0374;

Dokument 144 Riżoluzzjoni leġiżlattiva tal-Parlament Ewropew tat-2 ta' Settembru 2008 dwar il-proposta għal deċiżjoni tal-Kunsill u tal-Kummissjoni dwar il-konklużjoni tal-Protokoll għall-Ftehim ta' Sħubija u Kooperazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tat-Taġikistan, min-naħa l-oħra, sabiex titqies l-adeżjoni tar-Repubblika tal-Bulgarija u tar-Rumanija fl-Unjoni Ewropea (COM(2007)0143 – C6-0254/2008 – 2007/0050(CNS)) P6_TA-PROV(2008)0375;

Dokument 145 Riżoluzzjoni tal-Parlament Ewropew tat-2 ta' Settembru 2008 dwar is-Sajd u l-Akkwakultura fil-kuntest ta" Amministrazzjoni Integrata taz-Zona Kostali fl-Ewropa (2008/2014(INI)) P6_TA-PROV(2008)0382;

Dokument 146 Riżoluzzjoni tal-Parlament Ewropew tat-2 ta' Settembru 2008 dwar strateġija koordinata bil-għan li titjieb il-ġlieda kontra l-evaїjoni tat-taxxa (2008/2033(INI)) P6_TA-PROV(2008)0387;

Dokument 147 Riżoluzzjoni tal-Parlament Ewropew tat-3 ta' Settembru 2008 dwar l-ugwaljanza bejn in-nisa u l-irġiel – 2008 (2008/2047(INI)) P6_TA-PROV(2008)0399;

Dokument 148 Riżoluzzjoni tal-Parlament Ewropew tat-3 ta' Settembru 2008 dwar l-effett tal-kummerċjalizzazzjoni u tar-riklamar fuq l-ugwaljanza bejn in-nisa u l-irġiel (2008/2038(INI)) P6_TA-PROV(2008)0401;

Dokument 149 Riżoluzzjoni tal-Parlament Ewropew ta' l-4 ta' Settembru 2008 dwar il-qagħda tal-priġunieri Palestinjani f'ħabsijiet Iżraeljani P6_TA-PROV(2008)0404;

Dokument 150 Riżoluzzjoni tal-Parlament Ewropew ta' l-4 ta' Settembru 2008 dwar l-evalwazzjoni tas-sanzjonijiet ta' l-UE bħala parti mill-azzjonijiet u l-politiki ta' l-UE fil-qasam tad-drittijiet tal-bniedem (2008/2031(INI)) P6_TA-PROV(2008)0405;

Dokument 151 Riżoluzzjoni tal-Parlament Ewropew ta' l-4 ta' Settembru 2008 dwar l-Imwiet marbuta mal-Maternità qabel il-Laqgħa ta" Livell Għoli tan-NU tal-25 ta" Settembru dwar ir-reviżjoni tal-Għanijiet tal-Millennju għall-Iżvilupp P6_TA-PROV(2008)0406;

Dokument 152 Riżoluzzjoni tal-Parlament Ewropew ta' l-4 ta' Settembru 2008 dwar il-Kummerċ fis-servizzi (2008/2004(INI)) P6_TA-PROV(2008)0407;

Dokument 153 Riżoluzzjoni leġiżlattiva tal-Parlament Ewropew tal-4 ta' Settembru 2008 dwar Politika Ewropea għall-Portijiet (2008/2007(INI)) P6_TA-PROV(2008)0408;

Dokument 154 Riżoluzzjoni leġiżlattiva tal-Parlament Ewropew tal-4 ta' Settembru 2008 dwar it-trasport tal-merkanzija fl-Ewropa (2008/2008(INI)) P6_TA-PROV(2008)0409;

Dokument 155 Riżoluzzjoni tal-Parlament Ewropew ta' l-4 ta' Settembru 2008 dwar l-evalwazzjoni ta" nofs il-perjodu tal-pjan ta' azzjoni Ewropew għall-Ambjent u s-Saħħa 2004-2010 (2007/2252(INI)) P6_TA-PROV(2008)0410; u

Dokument 156 Riżoluzzjoni tal-Parlament Ewropew ta' l-4 ta' Settembru 2008 dwar l-eżekuzzjonijiet fl-Iran P6_TA-PROV(2008)0412.

LAQGĦA MA' DELEGAZZJONI MILL-PARLAMENT TAL-FEDERAZZJONI RUSSA, IMMEXXIJA MINN LIUDMILA NARUSOVA, PRESIDENT TAL-KUMMISSJONI TAL-ASSEMBLEA FEDERALI DWAR IL-POLITIKA GĦALL-INFORMAZZJONI

Id-delegazzjoni mill-Parlament tal-Federazzjoni Russa kienet magħmula minn Liudmila Narusova u Yevginiy A. Yeliseev, President u Deputat President rispettivament tal-Kummissjoni ta' l-Assemblea Federali dwar il-Politika għall-Informazzjoni, u Sergey Merzlikin, Kap tas-Segretarjat tal-istess Kummissjoni.

Dawn kienu akkumpanjati mill-E.T. Andrey Granovsky, Ambaxxatur tal-Federazzjoni Russa għal Malta, u minn Andrey Filippov, interpretu mill-Ambaxxata Russa.

Wara l-introduzzjonijiet kien hemm diskussjoni dwar, fost affarijiet oħrajn, il-liberta' u r-regolamentazzjoni tal-medja, ir-rappurtaġġ mill-ġurnalisti u s-sigurta' tagħhom anke minn żoni ta' konflitt bħal dak li seħħ fil-Ġeorġja u l-kontroll ta' siti fuq l-internet minħabba, per eżempju, pedofelija, terroriżmu u traffikar ta' persuni.

Fis-7.49 p.m. il-Kumitat aġġorna għal data u b'aġenda li kellha tiġi komunikata aktar tard.

SKRIVAN TAL-KUMITAT

PRESIDENT TAL-KUMITAT


IL-ĦDAX-IL PARLAMENT

KUMITAT PERMANENTI DWAR IX-XOGĦOL TAL-KAMRA

LAQGĦA NRU.

Il-Ġimgħa, 17 ta' Ottubru 2008

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, f'nofsinhar.

PREŻENTI

Il-Viċi Prim Ministru u Ministru tal-Affarijiet Barranin, l-Onor David Agius, l-Onor Anglu Farrugia u l-Onor Joe Mizzi.

Il-Minuti tal-laqgħa Numru 2 li saret fit-18 ta' Settembru, 2008 kienu konfermati.

Xogħol tal-Kamra

Il-Viċi Prim Ministru u Ministru tal-Affarijiet Barranin informa lill-Kumitat li l-ħsieb tal-Gvern kien li fil-ġranet li ġejjin jiddiskuti r-riżoluzzjoni biex il-Korporazzjoni Enemalta titrasferixxi b'ċens proprjetà f'Bengħajsa, limiti ta' Birżebbuġa, lill-kumpanija Gasco Energy Ltd.

Wara, il-Kamra kellha tgħaddi biex tiddiskuti fi stadju ta' Tieni Qari l-Abbozz ta' Liġi li jemenda l-Kodiċi tal-Kummerċ (Abbozz Numru 10) u l-Abbozz ta' Liġi li jemenda l-Att dwar l-Awtorità Maltija dwar l-iStandards (Abbozz Numru 11).

Il-Viċi Prim Ministru qal li hemm il-ħsieb ukoll li l-Kamra tiddiskuti r-reform programme.

Għar-rigward il-preżentazzjoni tal-budget għall-2009, il-Viċi Prim Ministru u Ministru tal-Affarijiet Barranin qal li dan kellu jiġi ppreżentat fil-Parlament fl-ewwel jew fit-tieni ġimgħa ta' Novembru.

Huwa qal li kellu jikkomunika l-programm lill-Oppożizzjoni għad-diskussjoni.

Mr Speaker fakkar lill-Kumitat li kien għad irid jiġi diskuss l-Ombudsplan għas-sena 2009 li kien tqiegħed fuq il-Mejda tal-Kamra fid-29 ta' Settembru 2009.

Fuq mistoqsija tal-Onor Joe Mizzi għar-rigward meta se tiġi diskussa l-mozzjoni tal-Onor Leo Brincat dwar il-ħtieġa ta' leġislazzjoni fuq il-bdil fil-klima, il-Viċi Prim Ministru u Ministru tal-Affarijiet Barranin informa lill-Kumitat li kellu jikkomunika mal-Oppożizzjoni u mal-kumitat aktar 'il quddiem.

Mr Speaker tkellem dwar l-Ordni Permanenti 13 li tipprovdi l-aġġornament tal-Kamra fuq ħaġa definita ta' importanza pubblika urġenti u r-ruling li s-Sedja kienet tat fid-29 ta' Settembru 2008 fejn segwiet il-prassi tal-ħtieġa ta' importanza pubblika urġenti, mingħajr ma jiġi invokat il-paragrafu (2) tal-Ordni Permanenti.

Il-Membri tal-Kumitat ingħataw informazzjoni dwar talbiet fil-passat għall-aġġornament tal-Kamra taħt l-Ordni Permanenti 13.

Wara diskussjoni qasira, il-Kumitat qabel li s-suġġett jerġa' jitressaq quddiem il-Kumitat wara akter riflessjoni min-naħa tal-Membri tal-Kumitat.

Affarijiet oħra

Mr Speaker informa lill-Kamra li l-Kummissjoni Nazzjonali Persuni b'Diżabilità kienet talbet biex bħala parti mill-attivitajiet organizzati matul il-Ġimgħa tal-Persuni b'Diżabilità, torganizza l-Parlament għall-Persuni b'Diżabilità nhar l-Erbgħa, 10 ta' Diċembru li taħbat il-Jum Dinji għad-Drittijiet tal-Bniedem.

Fi 12.35 pm il-Kumitat aġġorna għal data li kellhi tiġi komunikata aktar tard.

AĠENT SKRIVAN TAL-KAMRA


IL-ĦDAX-IL PARLAMENT

KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru. 2

L-Erbgħa, 8 ta' Ottubru, 2008

L-Onor Edwin Vassallo, President tal-Kumitat dwar l-Affarijiet Soċjali javża li l-Kumitat se jiltaqa' nhar l-Erbgħa, 8 ta' Ottubru, 2008 fis-7:00 p.m. fil-Kamra tal-Kumitati fil-Palazz il-Belt b'din l-aġenda:-

Preżentazzjoni tal-Pjan ta' Ħidma tal-Kumitat Permanenti dwar l-Affarijiet Soċjali lil NGOs, esperti fil-Qasam tal-Familja u rappreżentanti mill-Ministeri.

Affarijiet oħra.